A csatorna első ízben 1984 és 1988 között közvetített összesen 38 Formula–1-es versenyt Németországban. 1991-től ismét megszerezték a közvetítési jogokat, az azévi francia nagydíjtól kezdve egészen a 2020-as abu-dzabi nagydíjig közvetítették az F1-et. 1991-ben mutatkozott be a sportban a későbbi hétszeres világbajnok Michael Schumacher, akinek a sikereinek köszönhetően Németországban ugrásszerűen megnőtt a F1 népszerűsége. Az RTL sikeresen lovagolta meg ezt a hullámot, a közvetítéseik csúcsát Schumacher ferraris egyeduralkodása hozta el, a legnézettebb évük a 2001-es volt, amelyben versenyenként 10,44 millió nézőt regisztráltak átlagban. A legnézettebb verseny, amit közvetítettek, az az 1997-es európai nagydíj volt, 15,41 millió nézővel. Bár ingyenesen közvetítették a Formula 1-et a német tv-nézőknek, az RTL-t rengeteg kritika érte a több perces futamok közbeni reklámszünetek miatt.